ADVANC บวกกว่า 2% แรงสุดในรอบ 7 เดือน ลุ้นกำไรปีนี้แตะ 3.15 หมื่นลบ.
ADVANC บวกกว่า 2% แรงสุดในรอบ 7 เดือน ลุ้นกำไรปีนี้แตะ 3.15 หมื่นลบ. โดยปิดตลาดวันนี้ (16 มี.ค.) ที่ 175.00 บาท บวก 4.00 บาท หรือ 2.34% สูงสุดที่ 176.00 บาท ต่ำสุดที่ 171.50 บาท มูลค่าซื้อขายที่ 2.76 พันล้านบาท
16 มี.ค. 2560

ผู้สื่อข่าวรายงานว่า ราคาหุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ปิดตลาดวันนี้ (16 มี.ค.) ราคาอยู่ที่ 175.00 บาท บวก 4.00 บาท หรือ 2.34% สูงสุดที่ 176.00 บาท ต่ำสุดที่ 171.50 บาท มูลค่าซื้อขายที่ 2.76 พันล้านบาท

โดยราคาหุ้น ADVANC ปรับตัวขึ้นแรงสุดในรอบ 7 เดือน นับตั้งแต่ราคาหุ้นอยู่ที่ระดับ 179.00 บาท เมื่อวันที่ 15 ส.ค.59
ด้าน บล.เคทีบี (ประเทศไทย) ระบุในบทวิเคราะห์โดยแนะ “ซื้อ” หุ้น ADVANC ที่ราคาเป้าหมาย 185 บาท แม้ว่าในปี 59 ที่ผ่านมากำไรสุทธิลดลงมาอยู่ที่ 3.07 หมื่นล้านบาท หรือลดลง 21.7% จากปี 58 โดยในไตรมาส 4/59 มีกำไรสุทธิ 6.47 พันล้านบาท ลดลง 0.9% จากไตรมาสก่อน และ 40.1% จากงวดปีก่อน อย่างไรก็ตามยังมีมุมมองในเชิงบวกต่อผลการดำเนินงานระยะยาวของ ADVANC
โดยคาดว่า ADVANC จะสามารถเติบโตได้ดีจากแนวโน้มการใช้งานอินเตอร์เน็ตที่มีมากขึ้น อีกทั้งธุรกิจบรอดแบนด์ยังสามารถเติบโตได้อย่างต่อเนื่อง นอกจากนี้ ADVANC มีความได้เปรียบจาก ARPU ที่สูงที่สุดของอุตสาหกรรม, brand perception ที่ดีขึ้น และหลังจากที่ ADVANC เช่าคลื่นจากทีโอที ทำให้มีจำนวนคลื่นจึงอยู่ในระดับเดียวกับคู่แข่งที่ 55 MHz ทำให้ ADVANC ยังคงสามารถเติบโตได้ในระยะยาว
ขณะที่คาดว่าในปีนี้ ADVANC จะกลับมามีกำไรเติบโตในระดับ 2.8% มาที่ 3.15 หมื่นล้านบาท ด้วยฐานส่วนแบ่งตลาดที่แข็งแกร่ง และการมี ARPU ที่อยู่ระดับสูง แม้อุตสาหกรรมจะมีภาวะการแข่งขันที่รุนแรง ผู้ให้บริการแต่ละรายมีการออกแคมเปญและการโปรโมทอย่างรุนแรง แต่ ADVANC ยังคงรักษาฐานลูกค้าได้อย่างเหนียวแน่น จำนวนผู้ใช้งาน (subscriber) หลังไตรมาส 4/59 ทั้งระบบเติมเงินและรายเดือนสามารถปรับตัวขึ้นได้ ขณะที่คู่แข่งอย่าง DTAC ปรับตัวลดลง
 